作者：黄机
词牌/韵律：沁园春

paragraphs: 有美一人，昔在何居，今方见之。
俨琼缨翠弁，气清芬只，珠幢绛节，光陆离兮。
吾道非耶，世情复尔，天骥昂藏不受羁。
还知否，定曲高寡和，才大难施。
行吟湘水之湄。
看云卷云舒无定姿。
想粲然长笑，物皆有用，时哉易失，我亦奚为。
袖手旁观，何如小试，欲脱囊中失利锥。
君休叹，正梅花将发，尘满征衣。